Vroue verdwyn op pad na PtaJoey van Niekerk en Anisha van Niekerk. Foto: Via Facebook Die Noordwes-polisie het ŉ volskaalse soektog van stapel gestuur na twee vroue wat Sondag onderweg na Pretoria spoorloos verdwyn het. Ao. Mpeile Talane, polisiewoordvoerder, het gesê die vroue, Joey van Niekerk (32) en Anisha van Niekerk (30), is Sondag omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe bly. “Volgens inligting wat aan die polisie gegee is, is een van die vroue se pa’s onlangs oorlede. Hulle was op pad na Pretoria om sy roudiens by te woon,” het Talane gesê. Hulle het in ŉ wit Nissan X-trail-sportnutsvoertuig met die registrasienommer JJK 781 NW vertrek, maar nooit Sondag hul eindbestemming bereik nie. Die roudiens is Dinsdag in Pretoria-Noord gehou en hulle was nie teenwoordig nie. Die vroue is deur familielede as vermis aangemeld. Talane het bevestig die Mooinooi-polisie ondersoek ŉ vermiste-persone-saak. Hy het ŉ beroep op die publiek gedoen wat die voertuig opmerk of weet waar die vroue hul bevind, om ao. Christiaan Robinson by 082 643 6137 of 014 574 5000 te skakel. Lees ook: [Opvolg] Drie vas ná vroue op pad na Pta verdwyn